als_Latn dik_Latn sag_Latn
Nga Artur Zheji
Karriera politike e Edi Ramës, është e lidhur pazgjidhmërisht me Ilir Metën. Mbas emërimit ministër Kulture nga Fatos Nano, në vitin e mbrapshtë 1997, Meta ka qenë vijueshmërisht “sponsori” kryesor politik i Edi Ramës. Ndonjëherë deri në absurditet.
Ai e mbrojti nga reagimi kolektiv i artsitëve shqiptarë në vitin 1999-2000. Meta e përzgjodhi si kandidat për kryetar Bashkie të Tiranës. Meta e mbrojti nga pakënaqësitë e Fatos Nanos, ndonëse u trondit nga flirti i dyfishtë i Ramës, ndërmjet Nanos dhe atij vetë.
Meta i besoi përsëri në vitin 2005-2006-2007, duke i dhënë super mbështetje brenda Partisë Socialiste dhe ishte përsëri Ilir Meta, që i dha votat vendimtare Edi Ramës në vitin e vështirë 2007, duke e rikonfirmuar përsëri kryetar bashkie të kryeqytetit, në periudhën më të keqe dhe më të pasigurtë të Edi Ramës, në kulmin e fuqisë dhe të furisë së Sali Berishës së rikthyer në pushtet.
I njejti Berishë, që nuhati natyrën tinzare dhe dinake të Ramës, më mirë se miqtë e tij dhe e ftoi të tradhëtonte “Mikun”, duke bërë një Reformë kushtetuese dhe një Ligj Zgjedhor, që vriste politikisht Lsi dhe Ilir Metën.
Dhe kjo ishte Marrëveshja Berisha-Rama, e vitit 2008. Marrëveshje të cilin Rama e pagoi duke ndejtur më pas edhe 4 vite të tjera në Opozitë.
Në vitin 2013, votat e Ilir Metës e bënë Ramën kryeministër, duke e hypur në kolltukun e ëndërruar nga ai dhe shumë të tjerë.
Këto janë fakte dhe jo shpikje apo komente.
Tani të vimë në të sotmen. Meta e mbajti me shpirt ndër dhëmbë, për 4 vite të plota, Marrëveshjen e tij politike dhe personale me Edi Ramën. Përsëri deri në absurditet. Ndërsa është fakt edhe ky, që Rama, përmes instrumentave qeverisës, propagandës mjeshtërore dhe Ministrisë së Brendshme të Saimir Tahirit, u morr me përndjekjen, përgjimin dhe shantazhimin e Ilir Metës dhe të funksionarëve të LSI që ai ka në postet dhe në funksionet e ndryshme.
Akuzat për “Çështjen Çez Albania”, ndaj Ilir Metës, “rrodhën” ato rastësisht, nga avokati i huaj i pajtuar nga Qeveria Shqiptare?
Shumëkush e di që jo.
Përgjimet ndaj Metës nga Ministria e Brendshme, ishin edhe ato të paatorizuara nga kryeministri?
Akuzat e Tomë Doshit, për gjoja kompllotin me vrasje nga ana e Ilir Metës, ishin edhe ato të pa stisura nga kryeministri? Kur, “vrasësi” i pajtuar, “dëshmimtari” Durim Bami, pinte kafe dhe “rrëfehej” privatisht te ish Ministri i Brendshëm, Tahiri duke treguar telenovelën me eksploziv c4 dhe përralla të tjera si këto? Një skemë djallëzore e çmontuar si shpifje nga Prokuroria?
Besoj mjaftojnë këto “kujtesa”, që ndër dhjetëra të tjera, që helmuan këtë 4 vjeçarin Meta-Rama, për të kuptuar sinqeritetin e Ramës në këtë koalicion të shumë vuajtur. Për të mos folur për Vettingun dhe lojën e stisur politike në emër të tij, përsëri në kurriz edhe të Ilir Metës.
Sot që shkruajmë e flasim, për arësye që unë personalisht nuk arrij ti kuptoj, Ilir Meta, po përpiqet përsëri të ndihmojë Edi Ramën.
Po përpiqet që ti thotë, si edhe ja tha në “Darkën e Peshkut”, që Shqipëria nuk e meriton një vit tjetër të mbrapshtë si vitit 96-97 dhe se Rama-kryeministër, nuk duhet të damkoset si një kryeministër i Zi, që të mallkohet nesër nga nënat që humbasin bijtë, si një luftë nxitës pra dhe si një luftë bërës.
Kjo dhe është kërkesa eksplicite e tij. Dakortësim për Presidentin e Republikës. Dakortësim për vazhdimin e koalicionit.
Por!
Përmes një formule Rrugëdaljeje nga Kriza politike dhe krijimin e parakushteve për Zgjedhje Normale, në një Shqipëri Normale, ku të gjitha palët duhet të bëjnë “Një Hap Pas”, që Shqipëria të mos shkojë në regres dhe kolaps.
Rama nuk duhet të dëgjojë të “mërziturin pa shkak”, Sajmen dhe shokët e tij, që përbën sot krahun radikal të Ps, por le të dëgjojë përshembull pak më shumë, Endri Fugën dhe shokët etij, ose xhaxhain e Endrit, Profesor Artan Fugën, që është edhe më i Majtë se vetë Rama.
Kaq e thjeshtë është. Shqipëri nuk mund dhe nuk duhet të digjet për hundën majuce dhe fodulle të Ramës. Kaq e thjeshtë është Çështja. Dhe kaq thjeshtë foli Ilir Meta. Kusuret e tjera të keqqeverisjes I kemi shkruar më parë. Por kjo ajo është një Çështje tjetër! /360grade.al/
war_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn spa_Latn als_Latn als_Latn als_Latn